13, 14. (a) Wat is Jehovah se wette oor die oes? (b) Hoe gebruik Jesaja die wette oor die oes om toe te lig dat party Jehovah se oordeel sal oorleef? (c) Waarvan kan getroue Judeërs seker wees, ten spyte van die donker tye van beproewing wat voorlê?
13 Wanneer die Israeliete olywe oes, slaan hulle die bome met stokke sodat die vrugte afval. Volgens God se Wet word hulle verbied om weer oor die bome se takke te gaan om die oorblywende olywe in te samel. Hulle mag ook nie die druiwe insamel wat oorbly nadat hulle hulle wingerde geoes het nie. Die oesoorblyfsels moet vir die armes gelaat geword—"vir die inwonende vreemdeling, vir die vaderlose seun en vir die weduwee" (Deuteronomium 24:19-21). Jesaja verwys indirek na hierdie bekende wette wanneer hy die vertroostende feit toelig dat daar mense sal wees wat Jehovah se komende oordeel sal oorleef: "Want só sal dit word in die land, onder die volke, soos wanneer die olyfboom afgeslaan word, soos wanneer die oesoorblyfsels ingesamel word as die druiweoes tot 'n einde gekom het. Hulle sal hulle stem verhef, hulle sal met vreugde uitroep. In die verhewenheid van Jehovah sal hulle beslis van die see af juig. Daarom sal hulle Jehovah in die streek van die lig verheerlik, op die eilande van die see die naam van Jehovah, die God van Israel. Van die einde van die land af het ons melodieë gehoor: 'Sieraad vir die Regverdige!'"—Jesaja 24:13-16a.
14 Net soos daar ná die oes vrugte aan die boom of wingerdstok oorbly, so sal daar ook party wees wat ná die voltrekking van Jehovah se oordeel oorbly—"soos wanneer die oesoorblyfsels ingesamel word as die druiweoes tot 'n einde gekom het". Die profeet het reeds in vers 6 van hierdie persone gepraat, toe hy gesê het dat 'baie min sterflike mense oorgebly het'. Maar daar sal mense wees wat die vernietiging van Jerusalem en Juda oorleef, al is hulle min, en later sal 'n oorblyfsel uit gevangenskap terugkeer om weer die land te bewoon (Jesaja 4:2, 3; 14:1-5). Hoewel regskapenes donker tye van beproewing sal moet verduur, kan hulle seker wees dat hulle in die toekoms verlossing en vreugde sal geniet. Die oorlewendes sal sien hoe Jehovah se profetiese woord bewaarheid word en sal besef dat Jesaja 'n ware profeet van God was. Hulle sal met vreugde vervul word wanneer hulle die vervulling van die herstellingsprofesieë sien. Waarheen hulle ook al verstrooi is—of dit nou die eilande van die Middellandse See in die weste, Babilon in "die streek van die lig" (die sonsopkoms, of die Ooste) of enige ander afgeleë plek is—hulle sal God loof omdat hy hulle bewaar het, en hulle sal sing: "Sieraad vir die Regverdige!"
15, 16. (a) Hoe voel Jesaja oor wat met sy volk gaan gebeur? (b) Wat sal met die ontroue inwoners van die land gebeur?
15 Maar dit is nou nog te vroeg om te juig. Jesaja bring sy tydgenote na die hede terug en sê: "Maar ek sê: 'Vir my is daar maerheid, vir my is daar maerheid! Wee my! Die verraaiers het verraderlik gehandel. Ja, met verraad het die verraaiers verraderlik gehandel.' Angs en die kuil en die valstrik is oor jou, o inwoner van die land. En elkeen wat vlug vir die geluid van die verskrikking, sal in die kuil val, en elkeen wat uit die binnekant van die kuil opklim, sal in die valstrik gevang word. Want die sluise daarbo sal geopen word, en die fondamente van die land sal bewe. Die land het geheel en al uitmekaargebars, die land is geheel en al geskud, die land is geheel en al tot wankeling gebring. Die land waggel geheel en al soos 'n dronk man, en dit het heen en weer geswaai soos 'n uitkykhut. En sy oortreding het swaar geword op hom, en hy sal val, sodat hy nie weer sal opstaan nie."—Jesaja 24:16b-20.
16 Jesaja is diep bedroef oor wat met sy volk gaan gebeur. Die situasie wat om hom heers, laat hom siek en bedroef voel. Verraaiers is volop en maak die inwoners van die land angstig. Wanneer Jehovah sy beskerming onttrek, sal ontroue inwoners van Juda dag en nag bevrees wees. Hulle sal nie seker van hulle lewe wees nie. Hulle sal nie die ramp kan afwend wat hulle sal tref omdat hulle Jehovah se gebooie verlaat het en Goddelike wysheid verontagsaam het nie (Spreuke 1:24-27). Onheil sal kom, al gebruik verraaiers in die land, wat die volk probeer oorreed dat alles sal regkom, valsheid en bedrog om hulle 'n weg te laat inslaan wat na vernietiging lei (Jeremia 27:9-15). Vyande sal van buite kom en hulle plunder en as gevangenes wegvoer. Dit alles is baie ontstellend vir Jesaja.